Гъатхэр къэсащ.

Мартым и т1ощ1рэ зым махуэри жэщри зэхуэдиз мэхъу. Абы и ужьк1э махуэр нэхъ к1ыхь хъууэ хуожьэ. Гъатхэм мащ1э-мащ1эурэ хуабэр къок1уэ, уэсыр мэтк1у. Мылыр къовыж, ят1э мэхъу. Уафэр мэхъуэпск1, мэгъуагъуэ. Щ1эх-щ1эхыурэ уэшх къошх, уэ къехынк1и мэхъу, ауэ ар нэхъ гъатхэ к1асэрщ. Губгъуэхэми, хадэхэми, джабэхэми удзхэр къыщок1. Жыгхэм къэт1эп1у щ1адзэ. Щ1ымахуэм хуабап1эм щы1а къуалэбзухэр къолъэтэж. Абыхэм абгъуэ ящ1. Бжьэхэр бжьэ матэхэм къыдэк1ыу щ1адзэ. Дэтхэнэ зы псэущхьэри щ1эрыщ1эу и 1уэху и ужь йохьэж. Ц1ыхухэми былымхэр хъуак1уэ даху. Иужьк1э хадэхэм йохьэ: щ1ыр ят1, жылэхэмрэ жыгхэмрэ хасэ, удзыр япщ1э. К1уэтэху, нэхъ хуабэ мэхъу. Ц1ыхухэм я щыгъын хуабэхэр зыщахыж, ахэр ягъэкъабзэри ягъэт1ылъыж.

Гъатхэ мазэхэм хэтщ адыгэхэм ягъэлъап1э махуэшхуэ зыбжанэ. Абыхэм ящыщ зыщ маф1ащхьэ джэдыр. Маф1ащхьэ джэд махуэр март мазэм гъэрэ щ1ырэ щызэхэк1 махуэм тохуэ. А махуэм маф1эр ягъэлъап1э, щ1ымахуэ щ1ы1эр абы и ф1ыщ1эк1э хуабэу зэрырахьэк1ам щхьэк1э. Тхьэлъэ1уу ик1и нэтемыгъахуэу джэд ф1ыц1эк1э лъыпэ кърагъэк1. А махуэм ц1ыхухэм загъэкъабзэ, ц1ыхубзхэм унэхэр, ц1ыхухъухэм пщ1ант1эмрэ уэрамымрэ зэлъы1уах.

Гъунэгъухэмрэ зэблагъэхэмрэ зэк1элъок1уэ, нэхъыщ1эр нэхъыжьым щ1оупщ1э. Нэхъыжьхэр а махуэм мэхъуахъуэхэр, мэущиехэр. «Ет1анэгъэ п1алъэ тхьэм ф1ык1э фынигъэс. Маф1э тхьэм фыщимыгъащ1эк1э», – жа1эр.

щ1эрыщ1эу – заново

к1уэтэху – чем дальше

маф1ащхьэ джэд – жертвенная курица

гъэрэ щ1ырэ щызэхэк1 махуэ – день весеннего равноденствия

тхьэлъэ1уу ик1и нэтемыгъахуэу – и как праздничная трапеза и как от сглаза

лъыпэ кърагъэк1 – совершают жертвоприношение

мэущиехэр – наставляют

ет1анэгъэ п1алъэ – до следующего года